馬當夾阻風
作者：孔平仲
朝代：宋

paragraphs: 蒿田荻野無人烟，我來日暮雙繫船。
半夜星斗垂欄干，銀河倒影摇清川。
人言神物當會合，鐵纜纏繞安如山。
五更洶洶有聲至，車騎蹴踏乾坤翻。
怒雷殷殷雨隨下，黑風三日不見天。
此中道路多險惡，正在馬當小孤之兩間。
三江五湖所鍾聚，直下無底旁無邊。
掀騰擺觸作意氣，更無拘束隨所便。
巨磯突若虎頭出，黄沙莽作車輪旋。
端居不動尚股栗，誰敢身試蛟龍淵。
自吾汎洛涉淮泗，間關淫滯今半年。
廬山蒼翠已在目，毋用急進干憂患。
不如宿留會澄霽，淹速有數非偶然。
篘中酒熟聊一醉，春夢酣酣牽晝眠。